Kristen Touborg (SF), 2000-04-12:
Allerførst skal jeg sige tak for redegørelsen.
Folketinget bad jo for et års tid siden regeringen om løbende at vurdere, hvordan gennemførte lovgivningsmæssige og administrative tiltag påvirker den økonomiske og beskæftigelsesmæssige udvikling i de danske regioner, og vurdere, hvilke tiltag der kunne medvirke til at rette op på en eventuel skæv udvikling.
Nu står vi så med redegørelsen, og hvad har vi så fået?
Ja, den består jo mest af faktuelle forhold og beskrivelser af, hvad der er sket, og en masse formodninger, men den indeholder overhovedet ingen problematiseringer.
Ligeledes kunne det være interessant at få nogle vurderinger på kulturområdet, og det kunne også være interessant at få at vide, om debatten skal danne grundlag for en egentlig regionsinddeling til afløsning af amtskommunerne, siden flere figurer er regionsinddelt.
Når SF skal vurdere redegørelsens resultater, må vi sige, at det er godt, som det flere gange fremgår, at der overordnet set har været en væsentlig økonomisk fremgang i de danske regioner.
Det har gavnet Midtdanmark og i særdeleshed hovedstadsregionen, men problemerne for f.eks. Lolland og Bornholm har ikke ændret sig, og det var egentlig dér, vi opfordrede regeringen til først og fremmest at sætte ind.
Som jeg sagde ved behandlingen for et års tid siden, ønsker SF et helt Danmark.
Deri ligger, at de forskellige egne skal have lige muligheder for at udvikle sig, og det kræver en forskellig behandling.
Som en lappeløsning var det godt, at der blev afsat yderligere midler til særlig vanskeligt stillede kommuner i den kommunale økonomiaftale for sidste år, men beløbet er jo overhovedet ikke tilstrækkeligt, når der ikke foretages andet.
Rent ud sagt: I den forbindelse forslår 40 mio. kr. nærmest som en skrædder i helvede.
Jeg vil godt bruge Lolland som eksempel, også for at det ikke skal være sådan, at vi altid kun tager vores egen hjemegn som udgangspunkt.
På trods af opsvinget er beskæftigelsesudsigterne dystre på Lolland.
Lukningen af Nakskov Skibsværft, mindre godstransport over Rødby-Puttgarden og centraliseringen af fødevareindustrien er noget, der gør ondt, og dertil kommer en stor tilflytning af borgere med meget lave indkomster.
De fleste statsjob findes i København, Lolland har ikke ret mange, og når DSB trapper ned i Rødby, bliver der endnu færre.
Det er noget skidt.
Vi skal have flere statsjob til Lolland og til andre udkantsområder.
Det giver beskæftigelsesmuligheder, og det giver tilflyttere med pæne og stabile indtægter til gavn for det lokale handelsliv m.v.
I 1970'erne diskuterede man meget udflytning af statsvirksomheder, og et par styrelser flyttede til Jylland, men så gik det ligesom i sig selv igen.
Modstanden var stor blandt de ansatte.
Det var ikke rart at vælge mellem at acceptere en påtvungen flytning og at opgive sit job, og en voldsom personaleudskiftning på én gang ville hurtigt gå ud over arbejdet.
Med den nye informationsteknologi mener vi at der er basis for en helt ny form for udflytning, nemlig etablering af satellitter.
Find eller byg en kontorbygning et sted i udkantsområdet, forsyn den med pc'er, internt netværk og edb-forbindelse til København, gennemgå en række statslige styrelser og direktorater, og find job, der kan flyttes ud!
Man kunne f.eks. finde 15 stillinger i otte forskellige styrelser.
Nogle skulle dog gerne flytte med i en periode for at sætte det nye sted i gang. Der sker i disse år en social skævvridning og en kolossalt skæv social udvikling i vort land, og det er en udvikling, vi ikke stiltiende kan være vidner til her i Folketinget.
Der skal sandsynligvis nye kriterier for kommunal udligning til, og det kan blive nødvendigt med et egentligt fattigdomskriterium i udligningen.
Det kan muligvis også blive nødvendigt med en egentlig egnsudviklingsstøtte, en egnsudviklingsfond.
I SF er vi kun delvis enige i regeringens konklusion: at der mangler flere undersøgelser.
Vi ved jo godt, hvor problemerne er, så hvorfor ikke begynde at handle?
SF ser gerne initiativer fra regeringen med nogle løsningsforslag.
Nu ikke mere snak, nu vil vi godt se handling.
Og så skal jeg i øvrigt huske at sige, at SF kan støtte Kristeligt Folkepartis forslag til vedtagelse.